Judecătorii cer Consiliului Superior al Magistraturii, Senatului şi Camerei Deputaţilor, într-o rezoluţie semnată de reprezentanţii judecătorilor de tribunale şi ai curţilor de apel din ţară, să adopte imediat mai multe acte normative care să permită consolidarea statutului judecătorilor prin separarea "imediată" a atribuţiilor CSM referitoare la cariera judecătorilor şi procurorilor, precum şi cu privire la organizarea şi funcţionarea instanţelor judecătoreşti şi a parchetelor.

Astfel, judecătorii propun ca organizarea instanţelor şi chestiuni de carieră a judecătorilor şi procurorilor care ţin de CSM să aparţină distinct celor două Secţii ale Consiliului, respectiv Secţiei pentru Judecători în privinţa judecătorilor şi instanţelor judecătoreşti şi Secţiei pentru Procurori în privinţa procurorilor şi parchetelor.

"Solicităm consolidarea statutului judecătorilor prin separarea imediată a atribuţiilor Consiliului Superior al Magistraturii referitoare la cariera judecătorilor şi procurorilor, precum şi cu privire la organizarea şi funcţionarea instanţelor judecătoreşti şi a parchetelor, în sensul ca acestea să aparţină distinct celor două Secţii ale Consiliului, respectiv Secţiei pentru Judecători în privinţa judecătorilor şi instanţelor judecătoreşti şi Secţiei pentru Procurori în privinţa procurorilor şi parchetelor", se arată în rezoluţia judecătorilor semnată în cadrul unei reuniuni, la Constanţa.

În acelaşi timp, judecătorii mai cer colegilor din CSM "să se delimiteze de orice încălcări ale dispoziţiilor legale", fără a preciza la ce anume se referă. "Solicităm judecătorilor membri în Consiliului Superior al Magistraturii să denunţe şi să se delimiteze de orice încălcări ale dispoziţiilor legale, având această obligaţie faţă de întregul corp de judecători pe care-l reprezintă, dar şi faţă de societatea românească în favoarea căreia îşi exercită funcţia publică. Întrucât judecătorul are un rol hotărâtor în statul de drept, solicităm tuturor instituţiilor şi autorităţilor publice implicate în reglementarea statutului judecătorului, precum şi în organizarea şi funcţionarea instanţelor judecătoreşti să dispună măsurile necesare în acest scop, începând cu consolidarea rolului şi atribuţiilor Secţiei pentru Judecători din cadrul Consiliului Superior al Magistraturii. Reafirmăm importanţa întăririi garanţiilor de independenţă recunoscute deja prin înlăturarea oricăror forme de presiune ce ar putea ameninţa desfăşurarea activităţii judiciare în alte condiţii decât cele strict legale", se mai arată în rezoluţia de la Constanţa.

La acest punct de vedere au aderat preşedinţii şi vicepreşedinţii curţilor de apel din ţară. "Solicităm şi noi puterii legislative ca, în cel mai scurt timp, să fie adoptate modificări legislative care să asigure separarea atribuţiilor CSM, astfel încât cariera judecătorilor şi organizarea instanţelor judecătoreşti să reprezinte prerogative aparţinând exclusiv secţiei pentru judecători", se arată într-un comunicat al Curţii de Apel Bucureşti.

În acelaşi document, şefii de instanţe atenţionează judecătorii din CSM că sunt datori să respecte legea, fără a preciza, punctual, la ce anume se referă.

Şi Asociaţia Magistraţilor din România (AMR) susţine, "în mod expres", Rezoluţia adoptată la înâlnirea reprezentanţilor Consiliului Superior al Magistraturii, Ministerului Justiţiei, Institutului Naţional al Magistraturii, Şcolii Naţionale de Grefieri şi a reprezentanţilor tribunalelor. "Astfel cum AMR a subliniat, în repetate rânduri, că independenţa puterii judecătoreşti nu este un scop în sine, nu este un privilegiu de care beneficiază judecătorii, cu titlu individual şi personal, dar se justifică prin necesitatea de a le permite să îşi îndeplinească misiunea (...) Asociaţia Magistraţilor din România a susţinut, în mod clar, punctual, chiar şi în cadrul propunerilor/observaţiilor făcute cu privire la Legile Justiţiei, pe care le-a transmis CSM, că este justă şi fundamentată constituţional analizarea, de către fiecare Secţie a CSM, a cererilor privind cariera şi drepturile judecătorilor, respectiv ale procurorilor. AMR a subliniat că problemele specifice judecătorilor sau procurorilor nu trebuie să formeze obiectul hotărârilor Plenului CSM, cu atât mai mult cu cât, în aceste situaţii, se pune problema drepturilor şi carierei judecătorilor care este necesar să fie analizate şi soluţionate de judecători, aceştia fiind cei ce au, legalmente, atributele esenţiale ale inamovibilităţii şi independenţei (...) O altă abordare ar însemna să se atribuie procurorilor putere de decizie în chestiunea drepturilor, obligaţiilor şi carierei judecătorilor, fără că ei înşişi (procurorii) să aibă atributele inamovibilităţii şi independenţei, cu efectul încălcării dispoziţiilor constituţionale şi ale actelor europene la care România este parte", susţine AMR într-un comunicat de presă.

Judecătorul Cristi Danileţ a reacţionat la acesta rezoluţie a colegilor şi arată că nu l-a întrebat nimeni dacă este de acord cu propunerile. "Fiindcă sunt judecător şi activez la un tribunal voi spune câteva lucruri: E prima oară când aud de aşa ceva. Nu am fost consultat în prealabil, nu am mandatat pe nimeni să semneze şi nu sunt de acord cu un asemenea demers. Nu cred că e adecvat ca membri CSM să semneze o astfel de rezoluţie adresată celorlalţi membri CSM. Credeam că timpul fractiunilor din CSM a trecut şi cred că disensiunile din CSM, fireşti uneori, nu trebuie să ocupe agenda publică. Cu siguranţă însă nu e cazul că unii judecători din CSM să se poziţioneze împotriva procurorilor din CSM, astfel de conflicte fiind complet artificiale şi specifice anilor 2000. Azi, membrii CSM trebuie să fie solidari între ei, puternici ca organism, să apere magistratura în ansamblu şi să militeze pentru un act de justiţie competent şi eficient", a scris Danileţ pe pagina sa de Facebook.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.